| Dólar de prata *March of Dimes* |
| --- |
|  |  |
| A/: Retratos de perfil cara á dereita de Franklin D. Roosvelt e Jonas Salk. Data e marcas de ceca, de deseñador (PCB) e de gravador (MG).
Lendas: LIBERTY / IN GOD WE TRUST | R/: Bebé durmindo sobre a man da súa nai. Marca de gravador (DE).
Lenda: UNITED STATES OF AMERICA / MARCH *of* DIMES / $1 / E PLURIBUS UNUM  |
| * **Valor**: 1 dólar.
* **Gravador**: P. C. Balan e M Gaudioso (anv.), e D. Everhart (rev.).
* **Datas de emisión**: 2015
* **Ceca**: *US Mint*: Cecas de Filadelfia (P) e de West Point.
* **Tiraxe**: 156.772 exemplares.
* **Aliaxe**: 90 % prata e 10 % cobre.
* **Diámetro**: 38,1 mm.
* **Peso**: 26,73 g.
* **Espesor**: 2,8 mm.
* **Canto**: estriado.
 |

O **dólar de prata *March of Dimes*** é unha moeda conmemorativa, non circulante, emitida pola Casa da Moeda dos Estados Unidos en 2015 e cuñada polas Cecas de Filadelfia e de West Point.

Esta moeda dun dólar foi autorizada pola Lei 112-209, do 18 de decembro de 2012, pola que se dispuxo a emisión dunha moeda que recoñecese o labor da entidade sen ánimo de lucro *March of Dimes*, dedicada ao coidado da saúde das nais e dos bebés, en conmemoración do 75 aniversario da súa fundación por Franklin D. Roosvelt en 1938.

Deseño
------

Para a escolla dos motivos que debían estar presentes nesta moeda conmemorativa, o Comité Consultivo Cidadán sobre a Moeda e a Comisión de Belas Artes dos Estados Unidos fixeron as súas propostas de 22 posibles anversos e 18 reversos, entre os que se escolleron os que finalmente se chegaron a cuñar.

No anverso da moeda, deseñado por Paul C. Balan e gravado por Michael Gaudioso, represéntanse os retratos de Franklin D. Roosvelt, fundador da *entidade March of Dimes* e do doutor Jonas Salk, creador da vacina contra a poliomielite. Á súa dereita amósanse impresos os lemas LIBERTY ("Liberdade") e IN GOD WE TRUST ("En Deus confiamos"), tradicionais das moedas estadounidenses, así como a data de emisión da moeda.

Pola súa banda, o reverso, obra de Don Everhart, reproduce a imaxe dun bebé durmindo sobre a man da súa nai, en alusión aos fins que persegue a Fundación, xunto coa lenda MARCH OF DIMES. O nome do país emisor, o valor facial e o lema E PLURIBUS UNUM completan as lendas do reverso.

Produción e comercialización
----------------------------

A lei que autorizou a emisión destas moedas conmemorativas prevía unha tiraxe máxina de 500.000 exemplares. A moeda produciuse na Casa da Moeda de Filadelfia na súa versión estándar, en tanto que a Casa da Moeda de West Point cuñou as moedas con acabamento especial (*proof*) a emisión estivo dispoñible para a súa adquisición por parte da poboación desde o 13 de marzo de 2015.

A súa produción foi de 24.742 moedas na súa condición estándar e 132.030 en versión con acabamento especial (*proof*) o que fai un total de 156.772 exemplares.

A moeda comercializouse aos prezos de 48,95 dólares en condición estándar e 51,95 en *versión proof*, e consonte a lei que autorizou a súa emisión, unha parte do beneficio acadado pola súa venda foi destinado á Fundación *March of Dimes* para axudar a financiar a investigación, a educación e os servizos encamiñados á mellora da saúde das nais e dos bebés.

Recoñecementos
--------------

O dólar de prata *March of Dimes* foi galardoado na edición de 2017 dos Premios Moeda do Ano, como "moeda máis inspiradora" das cuñadas no mundo en 2015.

Notas
-----

1. 1 2  "Public Law 112-209 - DEC. 18, 2012". *Govinfo.gov*
2. 1 2 3 4 5  "March of Dimes Silver Dollar". *United States Mint*.
3. 1 2 3 4 5 6  "1 Dollar March of Dimes". *Numista.com*
4. ↑  Unser, M. (2014). "2015 March of Dimes Silver Dollar Designs Recommended". En *CoinsNews.net*. 19 de maio.
5. ↑  Unser, D. L. (2015). "2015 March of Dimes Silver Dollar Images Revealed". En *CoinNews.net*. 30 de xaneiro.
6. ↑  "Historical Commemorative Coin Sales Figures: 2015 March of Dimes Silver Dollar". *United States Mint*.
7. ↑  "2015 March of Dimes Silver Dollar". *ModernCommemoratives.com*
8. ↑  "Coin of the Year's 10 winners". En *Numismatic News*. 15 de decembro de 2016.

Véxase tamén
------------

### Outros artigos

* Moeda dun dólar estadounidense
* Moedas do dólar estadounidense
* Casa da Moeda dos Estados Unidos

### Ligazóns externas

* "2015 March of Dimes Silver Dollar" (*ModernCommemoratives.com*)